b'\n_START_ARTICLE_\nKomercialne pizde\n_START_SECTION_\nGlasba\n_START_PARAGRAPH_\nPesmi na albumu parodirajo glasbeno sceno in druge vidike slovenske pop kulture tistega \xc4\x8dasa, pri \xc4\x8demer je album \xc5\xbeanrsko pester \xe2\x80\x93 zaobjema pop, narodnozabavno glasbo, rock in hip hop._NEWLINE_Otvoritvena pesem "Slovanskega naroda sin" (naslov se nana\xc5\xa1a na "Slovenskega naroda sin" Toma\xc5\xbea Domicelja) obravnava zgodovino Slovencev od Karantanije do pridru\xc5\xbeitve Evropski uniji. "Tanz mit uns", ki se navezuje na "Tanz mit Laibach" skupine Laibach, se nor\xc4\x8duje iz EU. "Pot v f(x)", ki vsebuje referenco na "Pot v X" skupine Siddharta, se nor\xc4\x8duje iz matematike, medtem ko Slon in Sade\xc5\xbe na pesmi "Vladimir", ki govori o Vladimirju Bezen\xc5\xa1ku, posnemajo glasbeni slog Siddharte. "Fantasti\xc4\x8dnih 5" je parodija na "boy band" skupine, kot so bili slovenski Game Over. "Levi pas" govori o kr\xc5\xa1enju predpisov cestnega prometa, "Medvedi" in "Zakon d\xc5\xbeungle \xe2\x80\x93 Zekobluz" pa vsebujeta dru\xc5\xbebenokriti\xc4\x8dna besedila, v katerih so namesto ljudi uporabljene \xc5\xbeivali. "Va\xc5\xa1ka mafija" in "Mati nas pretepa" uporabljata motive va\xc5\xa1ke dru\xc5\xbebe. "Lipe cvetijo" je priredba pesmi "Lipe cvatu, sve je isto k\'o i lani" skupine Bijelo dugme z njihovega istoimenskega albuma iz leta 1984, a z besedilom v sloven\xc5\xa1\xc4\x8dini. "Ni\xc4\x8d (petminutni)" je pet minut dolg posnetek ti\xc5\xa1ine (ki je podoben skladbi "4\xe2\x80\xb233\xe2\x80\xb3" ameri\xc5\xa1kega avantgardnega skladatelja Johna Cagea), sledi mu naslovna pesem, ki je samoreferen\xc4\x8dna pesem, v kateri skupina govori o sebi in svoji glasbi.'